
PANEVĖŽIO MIESTO SAVIVALDYBĖS TARYBA

SPRENDIMAS
DĖL SAVIVALDYBĖS TARYBOS 2013 M. KOVO 28 D. SPRENDIMO NR. 1-83 „DĖL KELEIVIŲ IR BAGAŽO VEŽIMO AUTOBUSAIS VIETINIO (MIESTO) REGULIARAUS SUSISIEKIMO MARŠRUTAIS PANEVĖŽIO MIESTE TAISYKLIŲ PATVIRTINIMO“ PAKEITIMO

Panevėžys


Vadovaudamasi Lietuvos Respublikos vietos savivaldos įstatymo 6 straipsnio 33 punktu, 15 straipsnio 4 dalimi, Lietuvos Respublikos kelių transporto kodekso 18 straipsnio 1 dalimi ir Keleivių ir bagažo vežimo taisyklėmis, patvirtintomis Lietuvos Respublikos susisiekimo ministro 2011 m. balandžio 13 d. įsakymu Nr. 3-223 „Dėl Keleivių ir bagažo vežimo kelių transportu taisyklių patvirtinimo“, Panevėžio miesto savivaldybės taryba  n u s p r e n d ž i a:
1. Pakeisti Keleivių ir bagažo vežimo autobusais vietinio (miesto) reguliaraus susisiekimo maršrutais Panevėžio mieste taisykles, patvirtintas Panevėžio miesto savivaldybės tarybos 2013 m. kovo 28 d. sprendimu Nr. 1-83 „Dėl Keleivių ir bagažo vežimo autobusais vietinio (miesto) reguliaraus susisiekimo maršrutais Panevėžio mieste taisyklių patvirtinimo“, taip:
1.1. pakeisti 4.7, 4.8 papunkčius ir juos išdėstyti taip:
„4.7. keleivių kontrolės pradžia – tai momentas, kai autobusas privažiuoja stotelės, prie kurios artėjama ir kurioje kontrolieriai vykdo keleivių kontrolę, įvažą ir kontrolieriai užblokuoja komposterius;
4.8. keleivių kontrolės pabaiga – tai momentas, kai kontrolieriai atblokuoja komposterius ir pažymi specialiose patikros priemonėse kontrolės pabaigą;“
1.2. pripažinti netekusiu galios 6.3 papunktį;
1.3. pakeisti 18.3 papunktį ir jį išdėstyti taip:
„18.3. jei stotelėje laukia asmuo su negalia vežimėlyje, skirtame asmeniui su negalia, pasirūpinti šio keleivio patekimu į autobusą – panaudoti autobuse įrengtas pagalbines priemones: pandusą, keltuvą ar kitą priemonę;“
1.4. pakeisti 18.5, 18.6 papunkčius ir juos išdėstyti taip:
„18.5. autobusui artėjant prie stotelės, kurioje vykdoma keleivių kontrolė, įvažos, esant galimybei, informuoti keleivius, kad artimiausioje stotelėje bus atlikta keleivių kontrolė;
18.6. pateikti kontrolieriui paprašius kelionės dokumentus: kelionės lapą, Savivaldybės patvirtintą eismo tvarkaraštį, kitus teisės aktais nustatytus dokumentus;“
1.5. pakeisti 25, 26 punktus ir juos išdėstyti taip:
„25. Keleiviai iš anksto prieš autobusui įvažiuojant į stotelę pasiruošia išlipti – prieina arčiau išlaipinimo durų (visų, išskyrus pirmas). Pro priekines autobuso duris, esant poreikiui, turi teisę išlipti asmenys su negalia, keleiviai su mažamečiais vaikais, besilaukiančios moterys, senyvo amžiaus keleiviai. Esant pilnam autobusui, keleiviai stotelėse išlaipinami ir pro priekines duris.
26. Pirmumo teisę įlipti į autobusą ar išlipti iš jo turi asmenys su negalia, keleiviai su mažamečiais vaikais, nėščios moterys ir senyvo amžiaus žmonės. Nurodytiems asmenims kiti keleiviai privalo užleisti sėdimas vietas, virš kurių yra užrašai „Keleiviams su vaikais“ ir „Asmenims su negalia“ arba atitinkami simboliai.“;
1.6. pakeisti 28, 29 punktus ir juos išdėstyti taip:
„28. Autobusais privalo būti vežami asmenys su negalia kartu su vežimėliais, skirtais asmenims su negalia, taip pat vaikai su vaikų vežimėliais, išskyrus atvejus, kai asmens su negalia ar vaiko vežimėlis netelpa į autobuso saloną. Asmens su negalia ir vaiko vežimėlio vežimas neapmokestinamas.“
29. Asmuo su negalia turi teisę važiuoti autobusu su šunimi pagalbininku tik turėdamas dokumentą, patvirtinantį šuns pagalbininko akreditaciją, ir dokumentus, kuriuose nurodoma šuns sveikatos būklė ir skiepų žymos. Šuo pagalbininkas vežamas nemokamai ir neturi užimti sėdimos vietos. Tokiu atveju šių taisyklių 54 punkte numatytas reikalavimas vežti gyvūnus taroje netaikomas.“;
1.7. pakeisti 38 punktą ir jį išdėstyti taip:
„38. Kontrolės bilietas galioja nuo įsigijimo ir pažymėjimo autobuse momento iki reiso pabaigos.“;
1.8. pakeisti 61 punktą ir jį išdėstyti taip:
„61. Dviratį leidžiama vežti, jei dviračio tvirtinimo vieta ir vieta, skirta asmens su negalia vežimėliui, yra neužimtos. Į transporto priemonę norint įvažiuoti keleiviui su asmens su negalia vežimėliu, dviratį vežantis keleivis privalo užleisti asmeniui su negalia skirtą vietą ir išlipti toje pačioje stotelėje.“
2. Nustatyti, kad sprendimas:
2.1. skelbiamas Teisės aktų registre ir Panevėžio miesto savivaldybės interneto svetainėje;
2.2. įsigalioja kitą dieną po jo oficialaus paskelbimo Teisės aktų registre.

